CELEX: 32017R1997
Language: mt
Date: 2017-11-07 00:00:00
Title: Regolament ta' Implimentazzjoni tal-Kummissjoni (UE) 2017/1997 tas-7 ta' Novembru 2017 li jemenda r-Regolamenti ta' Implimentazzjoni (UE) 2016/184 u (UE) 2016/185 li jestendu d-dazju kumpensatorju u antidumping definittivi fuq l-importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkonsinjati mir-Repubblika Popolari taċ-Ċina għal importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) ikkunsinjati mill-Malasja u t-Tajwan, kemm jekk iddikjarati bħala li joriġinaw fil-Malasja jew fit-Tajwan kif ukoll jekk le

8.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 289/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/1997
   tas-7 ta' Novembru 2017
   li jemenda r-Regolamenti ta' Implimentazzjoni (UE) 2016/184 u (UE) 2016/185 li jestendu d-dazju kumpensatorju u antidumping definittivi fuq l-importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkonsinjati mir-Repubblika Popolari taċ-Ċina għal importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) ikkunsinjati mill-Malasja u t-Tajwan, kemm jekk iddikjarati bħala li joriġinaw fil-Malasja jew fit-Tajwan kif ukoll jekk le
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament antidumping bażiku”) u b'mod partikolari l-Artikoli 11(4) u 13(4) tiegħu, u r-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (2) (“ir-Regolament antisussidji bażiku”) u b'mod partikolari l-Artikoli 23(6) u 24(5) tiegħu,
   Billi:
   A.   MIŻURI FIS-SEĦĦ
   
   
               (1)
            
            
               Fit-2 ta' Diċembru 2013, il-Kunsill impona miżuri antidumping (3) u kompensatorji (4) fuq il-moduli jew pannelli fotovoltajċi tas-siliċju kristallin jew pannelli u ċelloli tat-tip użat f'moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw mir-Repubblika tal-Poplu taċ-Ċina jew huma kkonsenjati mir-Repubblika tal-Poplu taċ-Ċina (“il-miżuri oriġinali”).
            
         
               (2)
            
            
               Fil-11 ta' Frar 2016, il-Kummissjoni estendiet dawk il-miżuri għal importazzjonijiet tal-moduli fotovoltajċi tas-siliċju kristallin u komponenti ewlenin (jiġifieri ċelloli) konsenjati mill-Malasja u t-Tajwan, sew jekk huma ddikjarati li joriġinaw fil-Malasja u t-Tajwan u sew jekk le, bl-eċċezzjoni ta' importazzjonijiet prodotti minn ċerti kumpaniji msemmija speċifikament(“il-miżuri estiżi”) (5).
            
         
               (3)
            
            
               Fil-5 ta' Diċembru 2015, il-Kummissjoni bdiet rieżamijiet ta' skadenza tal-miżuri antidumping oriġinali (6) u kumpensatorji (7) kif ukoll rieżami interim parzjali ta' dawk il-miżuri (8). Sussegwentement, fl-1 ta' Marzu 2017, il-Kummissjoni imponiet dazji antidumping u kumpensatorji għal perjodu ta' 18-il xahar (“il-miżuri kontinwi”) u temmet ir-rieżami interim parzjali (9).
            
         
               (4)
            
            
               Fit-3 ta' Marzu 2017, il-Kummissjoni nediet rieżami interim parzjali limitat għall-forma u l-livell tal-miżuri kontinwi (10). Wara dan ir-rieżami, il-Kummissjoni emendat il-miżuri kontinwi b'effett mill-15-il jum wara l-pubblikazzjoni tar-Regolament ta' Implimentazzjoni tal-Kummissjoni (UE) 2017/1570 (11).
            
         
               (5)
            
            
               B'hekk, il-miżuri kompensatorji u antidumping fis-seħħ attwalment huma dawk imposti bir-Regolament ta' Implimentazzjoni tal-Kummissjoni (UE) 2017/366 u bir-Regolament ta' Implimentazzjoni tal-Kummissjoni (UE) 2017/367, kif emendat bir-Regolament ta' Implimentazzjoni (UE) 2017/1570.
            
         B.   PROĊEDURA
   
   1.   Il-bidu
   
   
               (6)
            
            
               Bir-Regolament ta' Implimentazzjoni tal-Kummissjoni (UE) 2017/242 (12) (“ir-Regolament tal-Bidu”), il-Kummissjoni bdiet rieżami tal-miżuri estiżi għall-fini tad-determinazzjoni tal-possibbiltà li tingħata eżenzjoni minn dawn il-miżuri lil Jinko Solar Technology SDN.BHD (“l-applikant” jew “Jinko Malasja”), produttur esportatur Malasjan ta' moduli fotovoltajċi tas-siliċju kristallin u komponenti ewlenin (jiġifieri ċelloli). Ir-Regolament li ta bidu għar-rieżami ħassar ukoll id-dazji antidumping rigward l-applikant, u għamel l-importazzjonijiet minnu soġġetti għar-reġistrazzjoni.
            
         
               (7)
            
            
               Ir-rieżami nbeda wara talba ppreżentata mill-applikant, li kien fiha biżżejjed evidenza prima facie biex issostni l-pretensjoni tal-applikant li hu kien produttur esportatur ġdid u ssodisfa l-kriterji għal eżenzjoni skont l-Artikoli 11(4) u 13(4) tar-Regolament antidumping bażiku u l-Artikolu 23(6) tar-Regolament antisussidji bażiku, jiġifieri:
               
                           —
                        
                        
                           li ma esportax il-prodott taħt rieżami lejn l-Unjoni matul il-perjodu tal-investigazzjoni użat fl-investigazzjoni li wasslet għall-miżuri estiżi, jiġifieri mill-1 ta' April 2014 sal-31 ta' Marzu 2015,
                        
                     
                           —
                        
                        
                           li ma kienx involut fi prattiki ta' ċirkomvenzjoni, u
                        
                     
                           —
                        
                        
                           li daħal f'obbligu kuntrattwali irrevokabbli sabiex jesporta kwantità sinifikanti lejn l-Unjoni.
                        
                     
         2.   Il-prodott li qed jiġi rieżaminat
   
   
               (8)
            
            
               Il-prodott taħt rieżami huwa moduli jew pannelli fotovoltajċi tas-siliċju kristallin u ċ-ċelloli tat-tip użat fil-moduli jew pannelli fotovoltajċi tas-siliċju kristallin (iċ-ċelloli għandhom ħxuna li ma taqbiżx l-400 mikrometru), konsinjati mill-Malasja jew it-Tajwan, kemm jekk huma ddikjarati li joriġinaw mill-Malasja jew mit-Tajwan u kemm jekk le, li bħalissa jaqgħu taħt il-Kodiċijiet NM ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 u ex 8541 40 90.
            
         
               (9)
            
            
               It-tipi ta' prodotti li ġejjin huma esklużi mid-definizzjoni tal-prodott rieżaminat:
               
                           —
                        
                        
                           ċarġers solari li jikkonsistu f'inqas minn sitt ċelloli, huma portabbli u jfornu elettriku f'apparati jew jiċċarġjaw batteriji,
                        
                     
                           —
                        
                        
                           prodotti fotovoltajċi b'rita rqiqa,
                        
                     
                           —
                        
                        
                           prodotti fotovoltajċi tas-siliċju kristallin li huma integrati b'mod permanenti fi prodotti elettriċi, fejn il-funzjoni tal-prodotti elettriċi hija differenti mill-ġenerazzjoni tal-enerġija, u fejn dawn il-prodotti elettriċi jikkunsmaw l-elettriku ġġenerat miċ-ċellola/i fotovoltajka/ċi integrata/i tas-siliċju kristallin,
                        
                     
                           —
                        
                        
                           moduli jew pannelli b'vultaġġ ta' output li ma jaqbiżx 50 V DC u output ta' enerġija li ma jaqbiżx 50 W unikament għal użu dirett bħala ċarġers tal-batteriji f'sistemi bl-istess karatteristiċi ta' vultaġġ u enerġija.
                        
                     
         3.   Perjodu ta' Rapportar
   
   
               (10)
            
            
               Il-perjodu tar-rapportar kopra l-perjodu mill-1 ta' April 2014 sal-31 ta' Diċembru 2016.
            
         4.   Investigazzjoni
   
   
               (11)
            
            
               Il-Kummissjoni avżat lil Jinko Solar Technology SDN.BHD, l-industrija tal-Unjoni rrappreżentata mill-ilmentatur fl-investigazzjoni oriġinali (EU ProSun) u r-rappreżentanti tal-Malasja u tar-Repubblika tal-Poplu taċ-Ċina bil-bidu tar-rieżami.
            
         
               (12)
            
            
               Il-Kummissjoni fittxet u vverifikat l-informazzjoni kollha meqjusa bħala meħtieġa għall-finijiet tar-rieżami. B'mod partikolari, hija rċeviet tweġibiet għall-kwestjonarju mingħand l-applikant u l-kumpanija tal-bejgħ relatata tiegħu, Jinko Solar Technology Limited (Ħong Kong) (“Jinko HK”). Saret żjara ta' verifika fl-istabbiliment tal-applikant fil-Malasja. Fir-rigward ta' Jinko HK, il-Kummissjoni ġiet informata matul l-investigazzjoni li, anki jekk din il-kumpanija hija stabbilita f'Ħong Kong, id-dokumentazzjoni kollha tal-bejgħ tal-esportazzjoni kienet miżmuma mill-kumpanija relatata tagħha, Jinko Solar Co., Ltd., fir-Repubblika tal-Poplu taċ-Ċina (“iċ-Ċina”). Għaldaqstant, twettqet ukoll żjara ta' verifika fir-rigward tal-bejgħ għall-esportazzjoni fl-istabbiliment tal-kumpanija relatata tagħha f'Shanghai, iċ-Ċina.
            
         C.   IS-SEJBIET
   
   
               (13)
            
            
               Is-sejbiet tal-investigazzjoni wrew li Jinko Malasja huwa produttur ġenwin Malasjan ta' moduli fotovoltajċi tas-siliċju kristallin u ċelloli li ġie inkorporatat f'Jannar 2015 u li beda l-produzzjoni kummerċjali ta' moduli u ċelloli f'Ġunju/Lulju tal-istess sena.
            
         
               (14)
            
            
               Matul l-investigazzjoni l-Kummissjoni stabbilixxiet li Jinko Malasja ma esportax il-prodott taħt rieżami lejn l-Unjoni matul il-perjodu tal-investigazzjoni użat fl-investigazzjoni li wasslet għall-miżuri estiżi, jiġifieri mill-1 ta' April 2014 sal-31 ta' Marzu 2015. Hija stabbilixxiet ukoll li Jinko Malasja ma xtarax il-prodott li qed jiġi rieżaminat miċ-Ċina għal aktar bejgħ jew trasbord lejn l-Unjoni. Barra minn hekk, Jinko Malasja ma kienx esporta l-prodott li qed jiġi rieżaminat lejn l-Unjoni sa tmiem il-perjodu tar-rapportar, jiġifieri l-31 ta' Diċembru 2016.
            
         
               (15)
            
            
               Madankollu, Jinko Malasja f'Ottubru 2016 daħal f'kuntratt biex jesporta volumi sinifikanti tal-prodott li qed jiġi rieżaminat lejn l-Unjoni. Skont it-termini kuntrattwali, il-kunsinna ta' dawn il-volumi hija sospiża sakemm issir l-investigazzjoni ta' rieżami.
            
         
               (16)
            
            
               Il-Kummissjoni ħadet nota li l-applikant huwa sussidjarju possedut kollu minn Jinko Solar Co., Ltd., produttur Ċiniż tal-prodott taħt rieżami li bħalissa huwa suġġett għall-miżuri oriġinali, kif emendati. Kif indikat fir-Regolament tal-Bidu, il-Kummissjoni eżaminat bir-reqqa din ir-relazzjoni u vverifikat jekk Jinko Malasja kienx stabbilit jew użat għaċ-ċirkomvenzjoni tal-miżuri eżistenti.
            
         
               (17)
            
            
               Jinko Solar Co., Ltd. huwa parti minn grupp ta' negozji akbar li jappartjenu lil Jinko Solar Holding Co., Ltd. Din il-kumpanija hija inkorporata fil-Gżejjer Cayman u l-ishma tagħha huma kkwotati fil-Borża ta' New York. Il-Jinko Solar Group għandu preżenza mad-dinja kollha u faċilitajiet ta' produzzjoni f'diversi pajjiżi, attwalment fiċ-Ċina, il-Portugall, l-Afrika t'Isfel u l-Malasja. Skont il-minuti tal-Bord tad-Diretturi mill-2014, l-istrateġija tan-negozju tal-Grupp f'dawn l-aħħar snin hija li jkomplu jiżdiedu l-faċilitajiet ta' produzzjoni barra mill-pajjiż u li jiġu mwaqqfa faċilitajiet bħal dawn f'pajjiżi b'potenzjal qawwi ta' żvilupp tal-proġett. Bħala parti minn din l-istrateġija tan-negozju, il-Bord tad-Diretturi fl-istess sena ddeċieda li jistabbilixxi impjant tal-manifattura fil-Malasja.
            
         
               (18)
            
            
               Barra minn hekk, il-Kummissjoni stabbilixxiet li Jinko Malasja huwa produttur ġenwin tal-prodott taħt rieżami b'faċilitajiet tal-produzzjoni kompleti u tal-ogħla livell kemm għaċ-ċelloli kif ukoll għall-moduli, inklużi r-riċerka u l-iżvilupp. Huwa ma kienx involut f'attivitajiet ta' ċirkomvenzjoni, bħal trasbord, operazzjonijiet ta' assemblaġġ jew bejgħ mill-ġdid ta' moduli jew ċelloli fotovoltajċi li joriġinaw mir-Repubblika tal-Poplu taċ-Ċina lejn l-Unjoni.
            
         
               (19)
            
            
               Il-Kummissjoni għalhekk ikkonkludiet li Jinko Malasja la kien stabbilit u lanqas intuża għaċ-ċirkomvenzjoni tal-miżuri oriġinali u li s-sjieda Ċiniża, fiha nfisha, ma kinitx tikkostitwixxi raġuni biex tiġi rifjutata l-applikazzjoni.
            
         
               (20)
            
            
               F'dan l-isfond, il-Kummissjoni ma sabitx li kien neċessarju li timponi kundizzjonijiet ta' monitoraġġ partikolari f'każ li l-eżenzjoni tingħata. Sabiex tkun żgurata l-applikazzjoni xierqa ta' din l-eżenzjoni, il-Kummissjoni qieset li jkun xieraq li jiġu applikati miżuri speċjali applikabbli għall-kumpaniji kollha li ġew mogħtija eżenzjonijiet. Dawn il-miżuri speċjali huma r-rekwiżit tal-preżentazzjoni lill-awtoritajiet tad-dwana tal-Istati Membri ta' fattura kummerċjali valida, li għandha tkun konformi mar-rekwiżiti stipulati fl-Artikolu 1(2) tar-Regolament ta' Implimentazzjoni tal-Kummissjoni (UE) 2016/184 u l-Artikolu 1(2) tar-Regolament ta' Implimentazzjoni tal-Kummissjoni (UE) 2016/185. L-importazzjonijiet li ma jkunux akkumpanjati b'fattura bħal din gћandhom ikunu suġġetti gћad-dazju tad-dumping u kumpensatorju estiż rispettivament.
            
         
               (21)
            
            
               Fid-dawl tas-sejbiet deskritti fil-premessi minn (13) sa (19), il-Kummissjoni kkonkludiet li Jinko Solar Technology SDN.BHD jissodisfa l-kriterji stabbiliti fl-Artikoli 11(4) u 13(4) tar-Regolament antidumping bażiku u l-Artikolu 23(6) tar-Regolament antisussidji bażiku u jenħtieġ li jkun eżenti mill-miżuri estiżi.
            
         
               (22)
            
            
               Is-sejbiet ta' hawn fuq kienu żvelati lill-applikant u lill-partijiet oħra interessati, li ngħataw l-opportunità li jgħaddu l-kummenti. L-applikant biss wieġeb, b'kummenti żgħar ta' natura teknika.
            
         D.   IL-MODIFIKA TAL-LISTA TA' KUMPANIJI LI JIBBENEFIKAW MINN EŻENZJONI GĦALL-MIŻURI ESTIŻI
   
   
               (23)
            
            
               Meta wieħed iqis is-sejbiet ta' hawn fuq, il-Kummissjoni kkonkludiet li l-kumpanija Jinko Solar Technology SDN.BHD jenħtieġ li tiżdied mal-lista ta' kumpaniji li huma eżentati mid-dazju kumpensatorju u mid-dazju antidumping imposti bir-Regolament ta' Implimentazzjoni (UE) 2016/184 u r-Regolament ta' Implimentazzjoni (UE) 2016/185, rispettivament.
            
         
               (24)
            
            
               Għaldaqstant, Jinko Solar Technology SDN.BHD jenħtieġ li jiżdied mal-lista ta' kumpaniji identifikati individwalment fl-Artikolu 1(1) tar-Regolament ta' Implimentazzjoni (UE) 2016/184 u l-Artikolu 1(1) tar-Regolament ta' Implimentazzjoni (UE) 2016/185.
            
         
               (25)
            
            
               Barra minn hekk, l-applikazzjoni tal-eżenzjoni hija kondizzjonali fuq il-konformità mar-rekwiżit stipulat fl-Artikolu 1(2) tar-Regolament ta' Implimentazzjoni (UE) 2016/184 u fl-Artikolu 1(2) tar-Regolament ta' Implimentazzjoni (UE) 2016/185.
            
         
               (26)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat stabbilit bl-Artikolu 15(1) tar-Regolament (UE) 2016/1036.
            
         ADOTTAT DAN IR-REGOLAMENT:
   Artikolu 1
   It-tabella li tidher fl-Artikolu 1(1) tar-Regolament ta' Implimentazzjoni (UE) 2016/184 tinbidel bit-tabella li ġejja:
   
               Il-pajjiż
            
            
               Il-kumpanija
            
            
               Kodiċi TARIC addizzjonali
            
         
               Il-Malasja
            
            
               AUO — SunPower Sdn. Bhd.
               Flextronics Shah Alam Sdn. Bhd.
               Hanwha Q CELLS Malaysia Sdn. Bhd.
               Panasonic Energy Malaysia Sdn. Bhd.
               TS Solartech Sdn. Bhd.
               Jinko Solar Technology SDN.BHD
            
            
               C073 
               C074 
               C075 
               C076 
               C077 
               C203 
            
         
               It-Tajwan
            
            
               ANJI Technology Co., Ltd.
               AU Optronics Corporation
               Big Sun Energy Technology Inc.
               EEPV Corp.
               E-TON Solar Tech. Co., Ltd.
               Gintech Energy Corporation
               Gintung Energy Corporation
               Inventec Energy Corporation
               Inventec Solar Energy Corporation
               LOF Solar Corp.
               Ming Hwei Energy Co., Ltd.
               Motech Industries, Inc.
               Neo Solar Power Corporation
               Perfect Source Technology Corp.
               Ritek Corporation
               Sino-American Silicon Products Inc.
               Solartech Energy Corp.
               Sunengine Corporation Ltd.
               Topcell Solar International Co., Ltd.
               TSEC Corporation
               Win Win Precision Technology Co., Ltd.
            
            
               C058 
               C059 
               C078 
               C079 
               C080 
               C081 
               C082 
               C083 
               C084 
               C085 
               C086 
               C087 
               C088 
               C089 
               C090 
               C091 
               C092 
               C093 
               C094 
               C095 
               C096 
            
         Artikolu 2
   It-tabella li tidher fl-Artikolu 1(1) tar-Regolament ta' Implimentazzjoni (UE) 2016/185 tinbidel bit-tabella li ġejja:
   
               Il-pajjiż
            
            
               Il-kumpanija
            
            
               Kodiċi TARIC addizzjonali
            
         
               Il-Malasja
            
            
               AUO — SunPower Sdn. Bhd.
               Flextronics Shah Alam Sdn. Bhd.
               Hanwha Q CELLS Malaysia Sdn. Bhd.
               Panasonic Energy Malaysia Sdn. Bhd.
               TS Solartech Sdn. Bhd.
               Jinko Solar Technology SDN.BHD
            
            
               C073 
               C074 
               C075 
               C076 
               C077 
               C203 
            
         
               It-Tajwan
            
            
               ANJI Technology Co., Ltd.
               AU Optronics Corporation
               Big Sun Energy Technology Inc.
               EEPV Corp.
               E-TON Solar Tech. Co., Ltd.
               Gintech Energy Corporation
               Gintung Energy Corporation
               Inventec Energy Corporation
               Inventec Solar Energy Corporation
               LOF Solar Corp.
               Ming Hwei Energy Co., Ltd.
               Motech Industries, Inc.
               Neo Solar Power Corporation
               Perfect Source Technology Corp.
               Ritek Corporation
               Sino-American Silicon Products Inc.
               Solartech Energy Corp.
               Sunengine Corporation Ltd.
               Topcell Solar International Co., Ltd.
               TSEC Corporation
               Win Win Precision Technology Co., Ltd.
            
            
               C058 
               C059 
               C078 
               C079 
               C080 
               C081 
               C082 
               C083 
               C084 
               C085 
               C086 
               C087 
               C088 
               C089 
               C090 
               C091 
               C092 
               C093 
               C094 
               C095 
               C096 
            
         Artikolu 3
   L-awtoritajiet doganali huma mitluba jwaqqfu r-reġistrazzjoni ta' importazzjonijiet li jsiru skont l-Artikolu 3 tar-Regolament ta' Implimentazzjoni (UE) 2017/242. Ebda dazju tal-antidumping ma għandu jinġabar fuq l-importazzjonijiet irreġistrati b'dan il-mod.
   Artikolu 4
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-7 ta' Novembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 30.6.2016, p. 21.
   
      (2)  ĠU L 176, 30.6.2016, p. 55.
   
      (3)  Ir-Regolament ta' Implimentazzjoni tal-Kunsill (UE) Nru 1238/2013 tat-2 ta' Diċembru 2013 li jimponi dazju antidumping definittiv u li jiġbor definittivament id-dazju provviżorju impost fuq l-importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkunsinjati mir-Repubblika Popolari taċ-Ċina (ĠU L 325, 5.12.2013, p. 1).
   
      (4)  Ir-Regolament ta' Implimentazzjoni tal-Kunsill (UE) Nru 1239/2013 tat-2 ta' Diċembru 2013 li jimponi dazju kumpensatorju definittiv fuq importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw jew li huma kkunsinnati mir-Repubblika Popolari taċ-Ċina (ĠU L 325, 5.12.2013, p. 66).
   
      (5)  Ir-Regolament ta' Implimentazzjoni tal-Kummissjoni (UE) 2016/184 tal-11 ta' Frar 2016 li jestendi d-dazju definittiv impost bir-Regolament ta' Implimentazzjoni tal-Kunsill (UE) Nru 1239/2013, tat-2 ta' Diċembru 2013, li jimponi dazju kumpensatorju definittiv fuq importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkunsinjati mir-Repubblika Popolari taċ-Ċina għal importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) ikkunsinjati mill-Malasja u t-Tajwan, kemm jekk iddikjarati bħala li joriġinaw fil-Malasja jew fit-Tajwan kif ukoll jekk le (ĠU L 37, 12.2.2016, p. 56) u r-Regolament ta' Implimentazzjoni tal-Kummissjoni (UE) 2016/185 tal-11 ta' Frar 2016 li jestendi d-dazju anti-dumping definittiv impost mir-Regolament ta' Implimentazzjoni tal-Kunsill (UE) Nru 1238/2013, tat-2 ta' Diċembru 2013, li jimponi dazju antidumping definittiv fuq l-importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkonsinjati mir-Repubblika Popolari taċ-Ċina għal importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) ikkunsinjati mill-Malasja u t-Tajwan, kemm jekk iddikjarati bħala li joriġinaw fil-Malasja jew fit-Tajwan kif ukoll jekk le (ĠU L 37, 12.2.2016, p. 76).
   
      (6)  Notifika ta' bidu 2015/C 405/08 (ĠU C 405, 5.12.2015, p. 8).
   
      (7)  Notifika ta' bidu 2015/C 405/09 (ĠU C 405, 5.12.2015, p. 20).
   
      (8)  Notifika ta' bidu 2015/C 405/10 (ĠU C 405, 5.12.2015, p. 33).
   
      (9)  Ir-Regolament ta' Implimentazzjoni tal-Kummissjoni (UE) 2017/366 tal-1 ta' Marzu 2017 li jimponi dazji kumpensatorji fuq l-importazzjoni ta' moduli fotovoltajċi tas-siliċju kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika tal-Poplu taċ-Ċina wara rieżami tal-skadenza skont l-Artikolu 18(2) tar-Regolament (UE) 2016/1037 tal-Parlament Ewropew u tal-Kunsill u li jtemm l-investigazzjoni dwar ir-rieżami interim parzjali skont Artikolu 19(3) tar-Regolament (UE) 2016/1037 (ĠU L 56, 3.3.2017, p. 1), u r-Regolament ta' Implimentazzjoni tal-Kummissjoni (UE) 2017/367 li jimponi dazju antidumping definittiv fuq importazzjonijiet ta' moduli fotovoltajċi tas-siliċju kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika tal-Poplu taċ-Ċina, wara rieżami tal-iskadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill u li jtemm l-investigazzjoni dwar ir-rieżami interim parzjali skont l-Artikolu 11(3) tar-Regolament (UE) 2016/1036 (ĠU L 56, 3.3.2017, p. 131).
   
      (10)  ĠU C 67, 3.3.2017, p. 16.
   
      (11)  Ir-Regolament ta' Implimentazzjoni tal-Kummissjoni (UE) 2017/1570 tal-15 ta' Settembru 2017 li jemenda r-Regolament ta' Implimentazzjoni (UE) 2017/366 u r-Regolament ta' Implimentazzjoni (UE) 2017/367 li jimponu dazji antidumping u kumpensatorji definittivi fuq l-importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkonsinjati mir-Repubblika tal-Poplu taċ-Ċina u li jirrevoka d-Deċiżjoni ta' Implimentazzjoni 2013/707/UE li tikkonferma l-aċċettazzjoni ta' impenn offrut b'rabta mal-proċedimenti ta' antidumping u antisussidji li jikkonċernaw l-importazzjonijiet ta' moduli fotovoltajċi bis-siliċju kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika tal-Poplu taċ-Ċina għall-perjodu ta' applikazzjoni ta' miżuri definittivi (ĠU L 238, 16.9.2017, p. 22).
   
      (12)  Ir-Regolament ta' Implimentazzjoni tal-Kummissjoni (UE) 2017/242 tal-10 ta' Frar 2017 li jagħti bidu għal rieżami tar-Regolamenti ta' Implimentazzjoni (UE) 2016/184 u (UE) 2016/185 (li jestendu d-dazji antidumping u kompensatorji definittivi imposti fuq l-importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkonsinjati mir-Repubblika tal-Poplu taċ-Ċina għal importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) ikkunsinjati mill-Malasja u t-Tajwan, kemm jekk iddikjarati bħala li joriġinaw fil-Malasja jew fit-Tajwan kif ukoll jekk le) għall-finijiet li tiġi ddeterminata l-possibbiltà li tingħata eżenzjoni minn dawk il-miżuri lil produttur esportatur Malasjan partikolari, li jitħassar id-dazju antidumping fir-rigward tal-importazzjonijiet minn dak il-produttur esportatur u li l-importazzjonijiet minn dak il-produttur esportatur isiru soġġetti għar-reġistrazzjoni (ĠU L 36, 11.2.2017, p. 47).